ब्रिजवॉटर, 11 अगस्त । अमेरिकी राष्ट्रपति डोनाल्ड ट्रंप ने कहा है कि मैक्सिको के साथ व्यापार समझौते पर अच्छी प्रगति हो रही है साथ ही उन्होंने अमेरिका और कनाडा के बीच सौदा ना होने पर कनाडा के वाहनों पर शुल्क लगाने की धमकी भी दी है। न्यू जर्सी के बेडमिन्सटर में अपने गोल्फ क्लब से ट्रंप ने इस ट्वीट के जरिए अमेरिका, मैक्सिको और कनाडा के बीच नॉर्थ अमेरिकन फ्री ट्रेड अग्रीमेंट (नाफ्टा) पर दोबारा बातचीत के प्रयासों का जिक्र किया। उन्होंने कहा कि मैक्सिको के साथ किसी भी तरह के सौदे में अमेरिकी ऑटोवर्कर्स और किसानों का ध्यान रखा जाना चाहिए । साथ ही उन्होंने मैक्सिको के नवनिर्वाचित राष्ट्रपति की सराहना करते हुए उन्हें बेहद सज्जन व्यक्ति बताया। वहीं कनाडा के लिए उनका संदेश कुछ खास मैत्रीपूर्ण नहीं था। उन्होंने कहा कनाडा को इंतजार करना चाहिए। ट्रंप ने कहा कि देश की शुल्क और व्यापारिक बाधाएं काफी अधिक हैं।साथ ही सौदा ना होने पर उन्होंने कारों पर भी शुल्क लगाने की धमकी दी। (वेबवार्ता)